Fire Point

Fire Point on ukrainalainen yritys, jonka päätoimialana on vuodesta 2022 lähtien ollut aseteollisuus. Yrityksen päätoimipaikka on virallisesti Kiova, mutta sodan vuoksi sen toiminta hajautettu noin 30 salaiseen osoitteeseen. Yritys on kasvanut Venäjän hyökkäyssodan aikana (2022–) merkittäväksi hyökkäysdroonien ja risteilyohjusten valmistajaksi. Vuonna 2025 se on kerännyt jo 1 miljardin dollarin edestä tilauksia. Ennen vuotta 2022 yritys toimi hyvin erilaisen liiketoiminnan parissa; se oli näyttelijöitä elokuva- ja televisiotuotannoille välittävä yritys. Aseteollisuusyhtiön henkilökunnan määrä on kohonnut sodan aikana 18:sta (2023) noin 2 200:aan (8/2025). Lisäksi syyskuussa 2025 uutisoitiin, että yhtiön asetuotanto käynnistetään joulukuussa 2025 myös Tanskassa.
Yrityksen tunnetuimpiin tuotteisiin kuuluvat vuonna 2024 esitelty pitkän (1 600 km) kantaman hyökkäyslennokki FP-1 ja kesällä 2025 julkisuuteen tuotu, valmistajansa mukaan 3 000 kilometriä kantava risteilyohjus FP-5, kutsumanimeltään "Flamingo". FP-1 on suorituskykyynsä nähden verraten edullinen, se maksaa noin 55 000 dollaria kappaleelta, joulukuussa 2024 kappalehinta oli 55 000 dollaria. 
Syyskuussa 2025 uutisoitiin, että yhtiö olisi esitellyt myös keskipitkän kantaman ballistiset ohjukset FP-7 ja FP-9. Maasta laukaistavan FP-7:n suunniteltu kantama olisi 200 kilometriä, lentonopeus 1 500 m/s ja se voisi kuljettaa 150 kilogramman hyötykuorman. FP-9:n kantamaksi on suunniteltu 855 kilometriä, nopeudeksi 2 200 m/s, ja hyötykuorman suuruudeksi 800 kilogrammaa. Se voisi nousta lentoradallaan 70 kilometerin korkeuteen.
Fire Point -yhtiön tausta elokuva-alalla, ja esimerkiksi toiminta aiemmin presidentti Zelenskyin näyttelijäuran aikaisissa elokuvahankkeissa, on herättänyt kysymyksiä siitä, millä perusteilla Ukrainan hallinto valitsee aseteollisuuden tilaussopimuksia. On myös esitetty väitteitä, että yhtiön droonituotantoa olisi suosittu paremmin venäläispuolustuksen läpi tunkeutumaan pystyvien droonien kustannuksella. Yhtiön mukaan FP-1 -hyökkäysdroonin tuotannon alkuvaiheen haasteet olisi ratkaistu, ja ase toimisi nyttemmin tarkoitetulla tavalla. Ukrainan korruptionvastaiset viranomaiset (NABU) ovat pyytäneet parlamentarista selvitystä aseiden laatuun ja hinnoitteluun liittyen. He ovat selvitelleet yleisemminkin viranomaisten toimintaa aseteollisuustilauksissa, myös Fire Point -yhtiössä. 
Samanaikaisesti droonivalmistajia on ylistetty kansallisia sankareina, joiden nopea mukautuminen sodan aikana ja kaupallisesti saatavien komponenttien käyttäminen tuotannossaan on tasoittanut asetelmaa taistelussa Venäjän paljon laajempaa armeijaa vastaan. Ukrainan digitaalisen muutoksen ministeriön arvion mukaan jo yli 2 000 ukrainalaista yritystä suunnitteli tai valmisti aseita. Vuonna 2024 Ukrainan hallinto osti yhtiön FP-1 -hyökkäysdrooneja noin 320 miljoonalla dollarilla, mikä oli lähes kolmannes maan kotimaisista drooniostoista. Fire Pointin mukaan heidän valmistamillaan drooneilla (hyökkäyslennokeilla) tehdään noin 60 prosentia Ukrainan (syvemmälle) Venäjälle tehtävistä drooni-iskuista (2025). Yhtiön osuus Ukrainan vuoden 2025 noin 10 miljardin Yhdysvaltain dollarin arvoisista asehankinnoista olisi noin 10 prosenttia.